Oʻzbekiston Respublikasi Prezidentining ayrim hujjatlariga oʻzgartirish va qoʻshimchalar kiritish toʻgʻrisida
(decree, 2024-12-10)

Tadbirkorlik subyektlarini moliya-xoʻjalik faoliyatini amalga oshirmayotgan deb hisoblash uchun asos boʻladigan muddatni qisqartirish va ularni tugatish tartibini yanada soddalashtirish, tovarlarni import qilishda va tovarlarni (xizmatlarni) realizatsiya qilishda toʻlanadigan qoʻshilgan qiymat soligʻi summalarini oʻzaro hisobga olish tartibini qoʻllashni kengaytirish, shuningdek, majburiy raqamli markirovkalash jarayonlarini jadallashtirish maqsadida: 1. Oʻzbekiston Respublikasi Prezidentining ayrim hujjatlariga ilovaga muvofiq quyidagilarni nazarda tutuvchi oʻzgartirish va qoʻshimchalar kiritilsin: moliya-xoʻjalik faoliyatini amalga oshirmayotgan tadbirkorlik subyektlarini belgilash mezonlarini takomillashtirish; yangidan tashkil qilingan tadbirkorlik subyektlarining rivojlanishini baholash koʻrsatkichlarini maqbullashtirish; “BBB” toifadagi tadbirkorlik subyektlariga tovarlarni import qilishda va tovarlarni (xizmatlarni) realizatsiya qilishda toʻlanadigan qoʻshilgan qiymat soligʻi summalarini oʻzaro hisobga olish tartibini tatbiq etish; mahalliy pivo mahsulotlarini realizatsiya qilish faoliyatini vakolatli organni xabardor qilish tartibida amalga oshirish. 2. Mazkur Farmonning ijrosini nazorat qilish Oʻzbekiston Respublikasi Bosh vaziri A.N.Aripov zimmasiga yuklansin. 1. Oʻzbekiston Respublikasi Prezidentining 2019-yil 5-fevraldagi “Alkogol va tamaki mahsulotlarini ishlab chiqarish va ularning aylanmasini davlat tomonidan tartibga solishni takomillashtirish hamda uzumchilik va vinochilikni rivojlantirishga doir chora-tadbirlar toʻgʻrisida”gi PF-5656-son Farmoni 3-bandining beshinchi xatboshisidan “mahalliy pivo mahsulotlari,” soʻzlari chiqarib tashlansin. 2. Oʻzbekiston Respublikasi Prezidentining 2019-yil 7-iyundagi “Tadbirkorlik subyektlarni tugatish tartib-taomillarini soddalashtirish chora-tadbirlari toʻgʻrisida”gi PF-5739-son Farmonining 2 bandida: a) “v” kichik band quyidagi tahrirda bayon etilsin: “v) korxonani moliya-xoʻjalik faoliyatini amalga oshirmayotgan deb hisoblash uchun quyidagilar asos boʻladi: davlat roʻyxatidan oʻtgan sanadan boshlab uch oy mobaynida bank hisobvaraqlarini ochmaganligi; bank hisobvaraqlarini ochgan, biroq olti oy mobaynida: moliya-xoʻjalik faoliyati boʻyicha bank hisobvaraqlariga mablagʻlar tushirmaganligi; elektron hisobvaraq-fakturalarni rasmiylashtirmaganligi; onlayn nazorat-kassa mashinalari, virtual kassa yoki marketpleys toʻlov tizimidan foydalanmaganligi; tashqi savdo operatsiyalarini amalga oshirmaganligi”; b) quyidagi mazmundagi “g” kichik band bilan toʻldirilsin: “g) moliya-xoʻjalik faoliyatini amalga oshirmayotgan korxonalarni tugatishda: moliya-xoʻjalik faoliyatini amalga oshirmayotgan korxonalar davlat soliq xizmati organining taqdimnomasiga asosan roʻyxatdan oʻtkazuvchi organ tomonidan bir yil muddatga harakatsiz rejimga oʻtkaziladi; harakatsiz rejimga oʻtkazilgan korxonalar faoliyati bir yil davomida tiklanmagan taqdirda, roʻyxatdan oʻtkazuvchi organ ularni Tadbirkorlik subyektlarining yagona davlat reyestridan chiqaradi”. 3. Oʻzbekiston Respublikasi Prezidentining 2024-yil 30-avgustdagi “Oʻzbekiston Respublikasi Prezidentining tadbirkorlar bilan toʻrtinchi ochiq muloqotida belgilangan vazifalarni amalga oshirish chora-tadbirlari toʻgʻrisida”gi PF-132-son Farmoni 6-bandi “a” kichik bandining toʻrtinchi xatboshisidagi “ushbu Farmon kuchga kirgunga qadar” soʻzlari “2023-yil 1-dekabrdan ushbu Farmon kuchga kirgunga qadar” soʻzlari bilan almashtirilsin. 4. Oʻzbekiston Respublikasi Prezidentining 2020-yil 1-maydagi PQ-4702-son qarori bilan tasdiqlangan Reyting koʻrsatkichlari asosida hududlarning ijtimoiy-iqtisodiy rivojlanish darajasini baholash tartibi toʻgʻrisidagi nizomga 2-ilovaning 32-pozitsiyasi, 2a-ilovaning 14-pozitsiyasi hamda 3-ilovaning 42-pozitsiyasi “Koʻrsatkichlarni hisoblash metodikasi” ustunidagi “Qayta (yangi) tashkil etilgan tadbirkorlik subyektlarining faoliyati toʻxtatilgan tadbirkorlik subyektlari soniga nisbati” soʻzlari “Qayta (yangi) tashkil etilgan tadbirkorlik subyektlari umumiy sonida tovar aylanmasini amalga oshirgan tadbirkorlik subyektlarining ulushi” soʻzlari bilan almashtirilsin. 5. Oʻzbekiston Respublikasi Prezidentining 2024-yil 23-yanvardagi “Tadbirkorlik subyektlarining barqarorlik reytingini joriy etish chora-tadbirlari toʻgʻrisida”gi PQ-39-son qarorining 4-bandida: a) “v” kichik band quyidagi tahrirda bayon etilsin: “v) “A” va undan yuqori toifadagi tadbirkorlik subyektlariga soliqlar boʻyicha (qoʻshilgan qiymat soligʻi bundan mustasno) mavjud ortiqcha toʻlov summasini qaytarish uch kun muddatda amalga oshiriladi”; b) quyidagi mazmundagi “g” kichik bandi bilan toʻldirilsin: “g) “BBB” va undan yuqori toifadagi tadbirkorlik subyektlariga tovarlarni import qilishda va tovarlarni (xizmatlarni) realizatsiya qilishda toʻlanadigan qoʻshilgan qiymat soligʻi summalarini oʻzaro hisobga olish tartibi tatbiq etiladi”.